**Nemzeti Agrárgazdasági Kamara**

**„Fenntartható Gazdálkodás” szakmai konferencia**

**2017. október 18.**

**KIS MIKLÓS ZSOLT**

**Miniszterelnökség agrár-vidékfejlesztésért felelős államtitkára**

**A FENNTARTHATÓ VIDÉKFEJLESZTÉS**

Tisztelt Hölgyeim és Uraim!

Magyarországon a mezőgazdasági termeléshez rendkívül kedvező feltételek állnak rendelkezésre, amely ennek megfelelően folyamatos növekedési és népességeltartó potenciált képvisel. Fontos azonban, hogy csak az a gazdasági fejlődési modell fenntartható, amely tekintettel van a környezeti értékeinkre, az ökológiai rendszerekre és a gazdálkodás hosszú távú működőképességére.

A világ népességének ugrásszerű növekedése és ezzel párhuzamosan a társadalmi középrétegek kiszélesedése miatt egyre több jó minőségű és megbízható élelmiszert kell termelnünk, a mezőgazdasági termékek iránti igény világszerte nő. Ugyanakkor a termeléshez szükséges erőforrások – víz, talaj, energia – szűkösen állnak rendelkezésre és korlátozottak. A fosszilis energiahordozók eleve nem megújulók, a tartalékok végesek, míg a víz és a talaj pusztulását, fogyását a klímaváltozás gyorsítja.

Ebből is egyenesen következik az az igény, hogy a több élelmiszert fenntartható módon kell megtermelni. A fenntarthatóság ilyen kontextusban a környezetvédelmet és az erőforrásokkal való felelős, takarékos gazdálkodást jelenti elsősorban.

A Közös Agrárpolitikai célkitűzései között nagy hangsúlyt kapott a 2014-2020 közötti időszakban a versenyképesség előmozdítása mellett a természeti erőforrásokkal való fenntartható gazdálkodás. Fontos itt megemlítenem, hogy mindezeket szem előtt tartva a Kormány az elmúlt két évben több mint 250 milliárd forint odaítéléséről döntött az agrár-környezetgazdálkodás minél szélesebb körben való kiterjesztése érdekében.

Azonban az elmúlt évtizedekben a fenntarthatóság követelményének az Európai Unió, de sokszor a tagállamok is a szabályozás, tiltás, büntetés eszközeivel próbáltak megfelelni. Mondhatni a könnyebb utat választották, mert egyrészt nem jelent túl nagy erőfeszítést betiltani valamit, másrészt a különböző tilalmak, szabályok betartása jól szolgálta a bürokráciák érdekét, hiszen lehetett büntetni, szankcionálni.

Tekintettel arra, hogy várhatóan a 2020 utáni időszakban a fenntarthatóság szemlélete egyre meghatározóbb lesz, ezért az eddigi szigorú, kizárólag a „tiltás-büntetés” mechanizmusa véleményem szerint önállóan nem járható. A tilalmak, büntetések egyrészt rontják a termelők versenyképességét, fenntarthatatlanná teszik helyzetüket az egyre élesebb globális versenyben. Hiszen számos mezőgazdasági nagyhatalom, vezető agrárexportőr ország termelőinek ugyanezeket a tilalmakat sajnos nem kell betartaniuk. Másrészt a termelés nem korlátozható az eddigi mértékben adminisztratív eszközökkel, hiszen a világ megnövekedett élelmiszerigényeit biztosítani kell.

Szigorú szabályozásra természetesen továbbra is szükség van a fenntarthatóság, a biodiverzitás, az egészséges ökológiai rendszer működése érdekében, de be kell látnunk, hogy nem lehet csak erre építeni. Sokkal nehezebb feladat áll előttünk: együttműködni kell a termelőkkel, a gazdálkodókkal, segíteni kell munkájukat. A fenntarthatóságot pedig elsősorban együttműködés, különböző ösztönzők alapján kell biztosítani, és nem büntetések, korlátozások árán.

A hazai Vidékfejlesztési Program végrehajtása során is ezen szemléletet igyekeztünk követni. Az eljárásokat minél gazda-barátibbá formáljuk úgy, hogy minél kevesebb bürokráciával, felesleges és költséget jelentő adminisztrációval terheljük a gazdákat. Tettük ezt úgy is, hogy tudtuk, ez a fajta szemlélet, ez a fajta ügyintézés, a rendszer bizonyos fokú lassulását is fogja eredményezni, és ezért minket, a végrehajtást, az intézményrendszereket fogja kritika érni. Mégis sikerült a program elfogadását követő másfél év alatt a teljes, 1300 milliárd forintos keretet meghirdetnünk és két év alatt a keret közel kétharmadára kötelezettséget vállalnunk.

Részünkről a megkezdett utat tovább járva reméljük, hogy a Bizottság a következő időszakban komolyabban veszi az egyszerűsítés jelszavát, és valódi egyszerűsítést fog végrehajtani. Hogan biztos úr ezen célját maximálisan támogatjuk, kár, hogy nem lehetett az alaprendeletekhez hozzányúlni, azokat módosítani.

Nézzük, hol van lehetőség, ill. szükség a következő időszakban erre az együttműködésre:

Precíziós mezőgazdaság: egyetértünk Hogan biztos úrral abban, hogy a jövőben a fenntarthatóság és a technikai fejlődés között sokkal szorosabbra kell fűzni a kapcsolatot. A precíziós gazdálkodás végső soron arról szól, hogyan lehet kevesebb inputanyag – műtrágya, vegyszer, öntözővíz – felhasználásával ugyanazt az eredményt, hozamot elérni. Itt arra kell figyelnünk, hogy mindezek a technológiák az általunk leginkább támogatni kívánt kis- és közepes méretű gazdaságok számára legyenek elérhetők. Azaz, a precíziós mezőgazdaság terjedése ne okozzon jelentős koncentrációt. Meg kell itt említeni az agrárkörnyezetgazdálkodási programot, mely eddig főként a termelés korlátozásáról szólt. Vannak a jelenlegi AKG-nak is előremutató, fenntartásra érdemes elemei. Pl. a legfeljebb 40 ha-os táblaméret, amely kis ökológiai folyosók nyitásával egyszerre szolgálja a biodiverzitás fenntartását, valamint a kisebb méretű, családi gazdaságok támogatását. Más elemek viszont már meghaladottnak, vagy egyenesen kontraproduktívnak tűnnek. Ha ezek helyett egyes AKG kifizetéseket innovatív, de egyben környezetbarát és fenntartható gazdálkodási módszerek alkalmazásához kötjük, ezzel egyszerre szolgáljuk a fenntarthatóságot és a technológiai fejlődést, versenyképesség növekedését.

Erdőgazdálkodás: az új magyar erdőtörvény a Nemzeti Agrárgazdasági Kamara, az erdőgazdálkodó szervezetek és az erdőgazdálkodók közös sikere. Az elmúlt időszakban a túl szigorú erdőtörvény már az új erdőtelepítések egyik fő akadályává vált. Fontosak a természetvédelmi érdekek, az erdő az egyik legfontosabb természeti kincsünk, de megfelelő módon kezelni kell a gazdálkodói érdekeket is. Ha a gazda nem látja biztosítottnak, hogy megéljen az erdőből, akkor nem fog erdőt telepíteni.

Öntözésfejlesztés: az erdőtörvény mintájára egy ilyen új egyezségre van szükség az öntözés területén is, a különböző szereplők, ideértve a vízgazdálkodási szakma, az állami bürokrácia és a termelők között. Hiszen az öntözés a klímaváltozás elleni küzdelem egyik legfontosabb eszköze. Jelenleg Magyarországon az öntözött területek mélyen az átlag alatt vannak, alig érik el a megművelt terület 1%-át. Az öntözött területeknek azonban nagyon jelentős gátja az öntözési engedélyek megszerzése. Az eljárás még mindig rendkívül bonyolult, hosszadalmas és költséges is. A Víz-keretirányelv, a vízgyűjtő-gazdálkodási terv pedig sok esetben érvényes engedély esetén is a támogatás gátjává válik, hiszen az uniós rendeletek esetében új öntözött terület csak akkor támogatható, ha az érintett víztest mennyiségi szempontból legalább jó. Bizakodással tekintünk Hogan biztos úr szavaira, amely szerint a következő időszak egyik kiemelkedő feladata az öntözés támogatása, fejlesztése. Ezen célok megvalósulását szolgálja a Vidékfejlesztési Program keretében megjelent, az öntözésfejlesztést szolgáló pályázati felhívás, melynek keretében közel 50 milliárd forint áll rendelkezésre. Bízunk benne, hogy a környezetvédelemmel foglalkozó bizottsági szakemberek is, DG ENVI, megtanulnak tőlünk „gazdafejjel” gondolkodni.

Itt szeretném felhívni a figyelmet arra is, hogy a klímaváltozás is épp olyan jelentős kihívás a mai agrárgazdaság számára, mint a környezetvédelem. A vidékfejlesztésnek, a vidék- és agrárpolitikának erre is válaszolnia kell. A hazai Vidékfejlesztési Program forrásainak köszönhetően a kertészeti ágazat számára pl. olyan támogatási források érhetőek el, amelyek egyre felkészültebbé teszik a gazdaságokat az időjárási viszontagságokra. A fólia- és üvegházak létesítésnek támogatása, a jégkár-mérséklő rendszer kialakítása és az ültetvénytelepítéseknél kiépíthető jéghálós rendszer nemcsak a termésbiztonságot garantálják, hanem hatékonyabb termelést is tesznek lehetővé.

Azon túl, hogy tennünk kell a klímaváltozás ellen, annak már eddig is tapasztalható következményeit meg kell próbálnunk kihasználni. Ennek egyik lehetséges módja a napenergia, melynek hasznosítása terén végre az utóbbi években Magyarországon is egyre több példát látunk. Szinte minden gazdasági ágazatba látunk már példákat a megújuló energiákra való áttérésre, mely folyamat az agráriumban is meghatározó irány kell, hogy legyen. Célként kell kitűzni az emberi tevékenység károsanyag-kibocsátás mérséklését, ezáltal csökkentenünk kell a környezet szennyezését, valamint életterünk terhelését. Magyarország Vidékfejlesztési Programjának meghatározó fókuszterülete az energiahatékonyság.

Tisztelt Hölgyeim és Uraim!

Összefoglalóként elmondható, hogy napjainkban a fenntartható mezőgazdasági termelést a versenyképesség és a hatékonyság oldaláról megközelítve elsősorban a természeti környezet megóvása szempontjából vizsgálják a szakemberek. Ennek fontosságát nem tagadva, a magyar agrárpolitika a fenntarthatóságot agrárgazdasági, agrárhatékonysági és agrárszociológiai szempontokból is értelmezni kívánja. A hatékonyság közgazdasági értelemben elsősorban vállalati kategória. Egy ország mezőgazdaságát pedig annak mezőgazdasággal foglalkozó vállalkozásainak az összessége alkotja. Ebből pedig egyenesen következik, hogy Magyarország támogatáspolitikájában kulcsszerepet kell, hogy kapjon a mezőgazdasági kis-, és közepes gazdaságok támogatásának az előtérbe helyezése. A hazai 2014-2020 közötti Vidékfejlesztési Program beruházási forrásaihoz 80%-ban az említett méretkategóriájú vállalkozások jutnak hozzá.

A teljesség igénye érdekében meg kell itt említenem azokat a kutatási eredményeket is, amelyek a nagyüzemi állattartás és takarmánytermelés ökológiai szemlélettel való koherenciáját vizsgálták, vizsgálják. Felismerve, hogy a mezőgazdaság jelenlegi megközelítése nem tartható tovább, mert az erőforrásokat, a talajt, a vízkészleteket kimeríti, rengeteg műtrágyát és növény-védőszert igényel, nem ad elég munkát, új gyakorlat kialakítását célozták. A termelési rendszerek felborult biológiai egyensúlyának helyreállítására egy zárt ciklusú, körkörös modellt fejlesztettek ki, melyben a már említett napenergia mellett a biomassza felhasználása is alapvető tényező.

Egyes vélemények szerint ugyanis a fenntartható, úgynevezett körkörös gazdálkodás ökológiai szemlélete megvalósítható nagyüzemi keretek között is. Ez pedig a mai globalizált gazdálkodásban jelenleg is sajnos gyakran elterjedt káros gazdálkodói gyakorlat hosszú távú és pozitív változását hozhatja el. Ha a kutatási eredmények a gyakorlatban is beigazolódnak, akkor a valóban működő, körkörös gazdálkodás jelentős sikereket érhet el a talajaink degradációjának megállítása, az ökológia kapcsolatok fenntartása érdekében.

Talán nem tűnik túlzásnak, ha azt állítjuk, a jelenlegi agrárpolitika egyre eredményesebben igyekszik szakítani a fenntarthatóságnak a korábbi egysíkú értelmezésével, a támogatáspolitikáján keresztül annak új értelmezését, és egyben annak megfelelő gyakorlati megvalósítását is szolgálja. Fenntartható fejlődésről ugyanis meggyőződésem szerint csak akkor beszélhetünk, ha a vidéki térségek nem néptelenednek el. A mezőgazdasági kis-, és közepes vállalkozások megléte a termelési sajátosságaik révén elősegítik a természeti környezet diverzifikáltabbá tételén-, a felhasznált kemikáliák mérsékeltebb voltán keresztül annak megóvását is.

Az agrárpolitikánk egyik legmeghatározóbbnak vélt területét képező támogatáspolitikánk, az életképességi követelményeknek megfelelő agrárvállalkozások támogatására helyezi a hangsúlyt. Így biztosítva azt, hogy a magyar vidék jobban meg tudja tartani a népességet, ez által járulékosan szolgálva olyan társadalmi célkitűzéseket, mint a természeti környezet megóvása, és a nemzeti kultúra fennmaradása.

Tisztelt Hölgyeim és Uraim!

Végül engedjék meg, hogy egy kicsit a jövőbe tekintsek, hiszen központi kérdés a Közös Agrárpolitika 2020 utáni alakulása. Figyelembe véve, hogy ma még nagyon nehéz előre látni, annyi már biztos, hogy a támogatások át fognak alakulni. Első körben mindenképpen le is szögezném, hogy a Kelet-Közép-Európai Régió versenyképességének javulása, fejlődése szempontjából számunkra elsődleges fontosságú, hogy a Közös Agrárpolitikában megmaradjanak a vissza nem térítendő beruházási támogatások, mert számszerűen is szembeötlő az eltérés a hatékonysági mutatókban, pl.: az EU-13 országok egy hektárra jutó kibocsátása kevesebb, mint fele; éves munkaerőegységre jutó kibocsátása pedig csaknem ötöde az EU-15 országokénak. A Kelet-Közép-Európai Régió eltérő történelmi és ebből is adódó társadalmi és gazdasági sajátosságai okán eltérő problémákkal szembesül, mint a többi európai régió, ezért számára más fejlődési útvonalakat is kell találni, több területen is, amennyiben szeretnénk meggátolni a fejlődésben való elszakadást, leszakadást. Az eltérő problémák és a lehetőségek kommunikálása, a mi közös feladatunk is az EU döntéshozók felé, de Európa együtt haladásához fontos, hogy az eltérő problémáinkra Ők is nyitottak legyenek.

Ami biztos, hogy a korábban említett témakörök előreláthatóan a következő időszakban is jelentős hangsúlyt kapnak. Éppen ezért a támogatások átalakulásának lehetősége mellett fontos, hogy a gazdálkodók és az agrárpolitika képviselői is minél nagyobb hangsúlyt fektessenek az innovációra, az együttműködésekre, és a vonatkozó bürokrácia-csökkentő intézkedésekre, melyek mind egy irányba, a fenntartható vidékfejlesztés irányába mutatnak.

Egy ország, így Magyarország „fenntarthatósága”, tehát a megfelelő funkciók működése, az állampolgárok jól-léte szempontjából elengedhetetlen fontosságú a vidék helyzete, a vidékfejlesztés. Ezt azonban nem csupán az agrárpolitikának kell a zászlajára tűznie, átfogó szemléletre van szükség, az egyes szakpolitikák együttműködésére, összehangoltságára. Ezért is fontos, hogy egyrészt EU szinten a KAP-on kívül más operatív programok is behatóan foglalkozzanak a témával, és konkrét támogatáspolitikai intézkedések szintjén is megjelenjen ez a közös irányultság. Másrészt hazai szinten is fontos az egységes koordináció, ha eredményt akarunk elérni.

Mindezek reményében, illetve az elmondottak tükrében kívánok Önöknek a mai konferenciára hasznos időtöltést. Kívánom, hogy a közös gondolkozás, a párbeszéd mentén jelentős és hasznos információkkal gazdagodjanak, amelyek közös céljaink elérését szolgálhatják majd.

Köszönöm megtisztelő figyelmüket.